**SLOVENŠČINA, 9. razred (Grahovo), 1. teden**

1. Prebrali smo Kettejevo pesem Na otčevem grobu in jo vsebinsko analizirali. Ponovi značilnosti soneta in v zvezek prepiši naslednji zapis:

**Pesem Na otčevem grobu je napisana v obliki soneta, vendar je Kette v njej razrahljal strogo sonetno obliko, saj je namesto laškega enajsterca (11 zlogov) pisal verze z desetimi zlogi.**

2. Napiši razmišljanje o tem, kaj ti pomeni življenje. Svoje mnenje primerjaj s Kettejevim pogledom na življenje.

3. Preberi pesem Josipa Murna Aleksandrova z naslovom Kmečka pesem (glej berilo) in odgovori na 1. stolpec vprašanj v razdelku »Raziskujmo besedilo« in na vprašanja v razdelku »Potujmo v svet književnosti«.

4. Odpri spodnjo povezavo in si izpiši bistvene podatke o Življenju in delu Josipa Murna Aleksandrova. pomagaš si lahko tudi z življenjepisom v berilu.

<https://www.rtvslo.si/kultura/knjige/pred-140-leti-se-je-rodil-novoromanticni-pesnik-josip-murn-aleksandrov/481662>

5. Znanje utrdi s spodnjo vajo (na naslednjih dveh straneh). Preberi obe pesmi in odgovori na vprašanja.

|  |  |
| --- | --- |
| **Dragotin Kette: Na trgu**  Noč trudna molči, nezamudna beži čez mestni trg luna sanjava. Vse v mraku mirnó, na vodnjaku samó tih vetrc z vodoj poigrava.  Vodice šumé in rosice pršé brez konca v broneno kotanjo; brezdanj je ta vir, šepetanje, nemir, brezkončna, kot misli so nanjo.  Pa blizi ni cest, ah, v Elizij do zvezd ne morete kaplje šumeče. In smele željé do Angele mojé hitite zaman hrepeneče ...  Noč trudna molči, nezamudna beži čez mestni trg luna sanjava, ki ruši pokoj moji duši nocoj, brezskrbno pa deklica spava. | **France Prešeren: POD OKNOM**      Luna sije, kladvo bije trudne, pozne ure že; préd neznane srčne rane meni spati ne pusté.  Ti si kriva, ljubezniva deklica neusmiljena! Ti me raniš, ti mi braniš, de ne morem spat doma.  Obraz mili tvoj po sili mi je vedno pred očmi; zdihujoče sŕce vroče vedno k tebi hrepeni.  K oknu pridi, drug ne vidi, ko nebeške zvezdice; se prikaži, al sovraži me srce, povej, al ne?  Up mi vzdigni, z roko migni, ak bojiš se govorít! - Ura bije, k oknu ni je, kaj sirota čem storít!  V hram poglejte, mi povejte, zvezde, al res ona spi; al posluša, me le skuša, al za druzega gori.  Ako spava, naj bo zdrava, ak me skuša, nič ne dé; po nje zgubi, ako ljubi druz'ga; póčlo bo srce. |

1. Razloži besede, izpisane iz pesmi (pomagaj si s SSKJ): nezamudna, brezdanj, blizi, Elizij, smele, pokoj, hram, druzega, spava.

2. Sta pesmi lirski ali epski? Odgovor utemelji.

3. Primerjaj pesmi glede na književni čas in prostor?

4. Primerjaj pesmi glede na tematiko.

5. Kdo sta lirska izpovedovalca obeh pesmi?

6. Zakaj lirska izpovedovalca ne moreta spati?

7. Ali lirski izpovedovalec iz pesmi Pod oknom natančno ve, kaj ljubljeno dekle čuti do njega? Kaj pa lirski izpovedovalec iz pesmi Na trgu? Odgovora utemelji.

8. Kateri od lirskih izpovedovalcev je bolj optimističen? Odgovor utemelji.

9. Kako je razpoložen lirski izpovedovalec v pesmi Na trgu? Odgovor utemelji.

10. Osredotoči se na 3. kitico pesmi Na trgu in razloži njeno sporočilo. Kaj imajo skupnega v kitici omenjene vodne kapljice in pesnikove želje?

11. Tudi 2. kitica pesmi Na trgu sloni na primerjavi motiva iz okolja s pesnikovimi občutji. Razloži.

12. Iz pesmi Pod oknom izpiši verz, s katerim lirski izpovedovalec pove, da je to, kar občuti, zanj nekaj novega.

13. Katero lastnost lirski izpovedovalec pripiše ljubljenemu dekletu v drugi kitici pesmi Pod oknom? Zakaj?

14. Čemu je lirski izpovedovalec iz pesmi Pod oknom prišel pod dekletovo okno? 15. Ali se dekle pojavi ob oknu?

16. Kaj naj bi skušale odkriti zvezde?

17. Kaj se bo zgodilo z lirskim izpovedovalcem iz pesmi Pod oknom, če njegova ljubezen ne bo uslišana.

18. Primerjaj dolžino kitic in verzov obeh pesmi.

19. Določi stopico v prvih kiticah obeh pesmi. Stopici tudi poimenuj.

20. Določi rimo obeh prvih kitic, tako da s črkami označiš rimane besede.

21. Iz vsake pesmi izpiši po dva okrasna pridevka.

22. Ali drži trditev, da je v obeh pesmih prisotna poosebitev? Svojo ugotovitev dokaži s primeri iz pesmi.

23. V kateri pesmi je prisoten refren? Izpiši ga.

24. Iz predzadnje kitice pesmi Pod oknom izpiši metaforo in jo razloži. Koga pesnik nagovarja v tej kitici?